b'\n_START_ARTICLE_\nAnthems to the Welkin at Dusk\n_START_SECTION_\nPozadina\n_START_PARAGRAPH_\nAlbum je bio snimljen u koncertnoj dvorani Grieghallen u Bergenu, Norve\xc5\xa1koj._NEWLINE_Po\xc4\x8detni gitaristi\xc4\x8dki rif na pjesmi "Ye Entrancemperium" preuzet je iz Mayhemove bezimene pjesme. Po\xc5\xa1to je on sam osmislio rif, Mayhemov gitarist Euronymous spomenut je u knji\xc5\xbeici albuma, iako je umro gotovo \xc4\x8detiri godine prije nego \xc5\xa1to je album skladan i snimljen. Snimku ove nedovr\xc5\xa1ene pjesme mo\xc5\xbee se na\xc4\x87i na Mayhemovom bootleg albumu Ha Elm Zalag.\n_START_SECTION_\nObjava\n_START_PARAGRAPH_\nRadi najave predstoje\xc4\x87eg studijskog albuma, sastav je 1996. godine sastav objavio EP Reverence (koji je uklju\xc4\x8divao pjesmu "The Loss and Curse of Reverence"). Anthems to the Welkin at Dusk bio je objavljen 8. srpnja 1997. te ga je objavio Candlelight Records. U doba svog izdanja, album se na\xc5\xa1ao na 28. mjestu top liste albuma u Finskoj._NEWLINE_Kao kontrast prethodnom albumu In the Nightside Eclipse, Anthems se odlikuje br\xc5\xbeim tempom te se vi\xc5\xa1e oslanja na zvuk gitare sa minimalnim kori\xc5\xa1tenjem klavijatura, pritom se vi\xc5\xa1e koriste\xc4\x87i \xc4\x8distim vokalima i blast-beat stilom bubnjanja. Glazbeni pristup obja\xc5\xa1njen je citatom na pole\xc4\x91ini albuma: "Emperor se bavi isklju\xc4\x8divo profinjenom black metal umjetno\xc5\xa1\xc4\x87u". Tako\xc4\x91er, tekstovi pjesama na albumu po\xc4\x8deli su se odmicati od prirode i sotonisti\xc4\x8dkih elemenata te su se po\xc4\x8deli baviti misti\xc4\x8dnim temama._NEWLINE_Godine 1998. album je bio ponovno objavljen zajedno sa tri bonus pjesme s EP-a Reverence. Sastav je napravio spot za pjesmu "The Loss and Curse of Reverence".\n_START_SECTION_\nRecenzije\n_START_PARAGRAPH_\nSteve Huey, glazbeni kriti\xc4\x8dar sa stranice AllMusic, dodijelio je albumu \xc4\x8detiri i pol zvjezdice od pet te je izjavio da je album "veli\xc4\x8danstveno osmi\xc5\xa1ljen i izvr\xc5\xa1en opus koji ispunjava sva Emperorova obe\xc4\x87anja i ambicije. Od svog se prethodnika najvi\xc5\xa1e razlikuje u o\xc5\xa1trijoj, \xc4\x8di\xc5\xa1\xc4\x87oj produkciji koja omogu\xc4\x87uje da aran\xc5\xbemanski detalji puno lak\xc5\xa1e isplivaju na povr\xc5\xa1inu."_NEWLINE_Dodao je kako se na albumu prikazuje ve\xc4\x87a upotreba ukrasa klasi\xc4\x8dne glazbe, ve\xc4\x87a raznolikost u Ihsahnovim vokalima, ve\xc4\x87a \xc4\x8dujnost u interakciji Ihsahnovih i Samothovih gitara te slo\xc5\xbeeniji i melodi\xc4\x8dniji zvuk klavijatura. "Definitivno se nadogra\xc4\x91uje na osnove koje su postavili pioniri ekstremnog metala Celtic Frost i Bathory: na prve svojom nemirnom eksperimentacijom te na druge svojom odlu\xc4\x8dno\xc5\xa1\xc4\x87u za stvaranjem ne\xc4\x8deg su\xc5\xa1tinski skandinavskog."_NEWLINE_Na kraju zaklju\xc4\x8duje: "Anthems to the Welkin at Dusk je zacementirao reputacije Emperora kao najve\xc4\x87eg sastava black metal \xc5\xbeanra te Ihsahna kao njegovog najistaknutijeg glazbenog vizionara; tako\xc4\x91er je u\xc4\x8dvrstio \xc5\xbeanr black metala kao vrstu umjetnosti koja ne\xc4\x87e tako skoro nestati te je otvorio vrata velikom rasponu kreativnih mogu\xc4\x87nosti progresivnijem i ekscentri\xc4\x8dnijem okrilju \xc5\xbeanra. In the Nightside Eclipse mo\xc5\xbeda bi mogao sa\xc5\xbeeti black metal bolje od bilo kojeg drugog albuma, ali odvojeno od vanjskog konteksta, Anthems to the Welkin at Dusk je najve\xc4\x87e samostalno kreativno postignu\xc4\x87e black metala."'